את לא אמא שלי

אַתְּ לא אמא שלי (באנגלית: You Are Not My Mother) הוא סרט אימה פולקלורי (אנ') פסיכולוגי אירי שעלילתו מבוססת על סיפור עתיק מהמיתולוגיה האירית (אנ'), אודות "צ'יינג'לינג" (אנ'), ישות העוטה דמות של אדם מוכר ומחליפה אותו, מעין כפיל. הסרט יצא לבתי הקולנוע ולצפייה על פי דרישה, ב-25 במרץ 2022. בתפקידים הראשיים משחקות הייזל דופ בתפקיד שרלוט ("שָׁר"), קרולין בראקן בתפקיד אנג'לה, אמא של שר, ואינגריד קרייג'י בתפקיד ריטה הסבתא, ולצידן פול ריד וג'ורדן ג'ונס. כתבה את התסריט וביימה קייט דולאן כסרט הביכורים שלה כבמאית. הצגת הבכורה העולמית התקיימה במסגרת פסטיבל הסרטים הבינלאומי בטורונטו לשנת 2021, שם זכה במקום השני בתחרות על פרס בחירת הקהל: מידנייט מאדנס (אנ'). זהו הסרט הראשון של אישה-במאית אירית שהתקבל לפסטיבל זה. הסרט נפתח בסצנת פלשבק, ובה לוקחת הסבתא ריטה את נכדתה שרלוט ("שָׁר") למעבה יער, לקול מחאותיה של אנג'לה, אמה של שר ובתה של ריטה. בתוך היער, במה שנראה כטקס פולחן, ריטה מושיבה את התינוקת על הקרקע ומציתה מסביבה טבעת אש, ואז צופה בשר הצורחת בבכי. בהווה, הנערה שר מתגוררת בבית אחוזה בצפון דבלין (אנ'), אירלנד, עם ריטה ואנג'לה. אנג'לה סובלת מדיכאון קליני ורוב הזמן שוכבת במיטתה ולא מתפקדת, ולמעשה, נוכחותה כמעט לא מורגשת בבית. בריאותה של ריטה רעועה עקב גילה המתקדם, ורק הדוד ארון דואג למלא את המקרר באוכל עבורן. בהיותה מחוננת, שר "קפצה כיתה" בבית הספר הקתולי לבנות שהיא לומדת בו, אך מתקשה להשתלב בחברת התלמידות המבוגרות ממנה, הנוהגות בה כנחותה מהן, והיא קורבן לבריונות מצידן. יחסן של הבנות אל שר אף מחריף לאור נטייתה לאחר תכופות לבית הספר, מכיוון שהיא צריכה לטפל באנג'לה המרותקת למיטה, ולא סומכת על ריטה הקשישה. בוקר אחד, שבוע לפני ליל כל הקדושים, אנג'לה נאלצת לצאת מהמיטה להסיע את שר לבית הספר. בדרכן, היא מלינה באוזני שר שהיא "לא יכולה להמשיך כך יותר". באותו יום אנג'לה לא חוזרת הביתה, ורק מכוניתה נמצאת נטושה בליבו של שדה, ודלתה האחת פתוחה. המשפחה חוששת שאנג'לה התאבדה, אך המשטרה מתקשה לסייע בחיפוש אחר האישה הנעדרת, מכיוון שהשוטרים עסוקים בפשיעה הגוברת עם התקרב החג. אנג'לה חוזרת במפתיע כעבור פחות מיממה ללא הסבר, והיא שונה בתכלית: הדיכאון חלף כלא היה, היא עליזה, מתלבשת ומכינה בשמחה ארוחת ערב. שר שמחה לראות את אמא שלה כפי שלא ראתה מעודה, ולא נותנת את דעתה לשינוי שחל באנג'לה. רק ריטה חושדת שדבר מה אינו כשורה, והופכת במתכוון את קדירת המרק שאנג'לה הכינה, כך שהמשפחה נאלצת להסתפק בתפוחי האדמה שהביא הדוד ארון. אולם נראה שתאבונה של אנג'לה פג, והיא רק יושבת ליד השולחן ובוהה בעגמומיות בריטה. בהדרגה, התנהגותה של אנג'לה הופכת להיות יותר ויותר מוזרה, לא יציבה ובלתי צפויה, ופחד אוחז בשר. בנוסף לכך, מחלה מסתורית תוקפת את ארון, והוא מאושפז בבית חולים. אחת הבנות מבית הספר, סוזן, שקודם התנכלה לשר, משנה את יחסה, והן מתחברות. מתברר שהשתיים חולקות מצוקה משותפת: אמא של סוזן נטשה אותה בילדותה. אביה של סוזן מביע מורת רוח נוכח הקשר של בתו עם שר, משום שבמשך שנים נפוצו שמועות בקרב השכנים על סכנה הנשקפת מצד המשפחה, ורמיזות על עברן של ריטה ואנג'לה, בקשר לאירוע המתואר בסצנת הפתיחה. מצב זה מחריף עוד יותר עקב היעלמותה וחזרתה המסתוריות של אנג'לה. ערב אחד מספרת ריטה לשר, שכאשר היא, שר, הייתה תינוקת, היא הוחלפה ב"צ'יינג'לינג", והדרך היחידה להחזיר את שר האמיתית הייתה להושיבה ליד אש. הטקס הצליח, אך שר נכוותה בלחיה, והמשפחה סיפרה לה שהצלקת שנותרה מאז, היא כתם לידה. ריטה מסבירה שאנג'לה החדשה היא צ'יינג'לינג, ויש לקיים שוב את פולחן האש כדי להשיב את אנג'לה האמיתית. בתחילה, שר מסכימה, אך כאשר היא רואה את אנג'לה כפותה למיטה ופיה חסום, היא מתחרטת ומשחררת את אנג'לה. הצ'יינג'לינג הורג את ריטה, ושר מבינה שריטה דיברה אמת, וזו לא אנג'לה האמיתית. שר בורחת החוצה מהבית ונופלת לידיהן של הבנות מבית הספר, המכניסות אותה בכוח לתוך עצי מדורה שהכינו כדי לשרוף אותה. אנג'לה הצ'יינג'לינג מופיעה, הבנות נמלטות והיא נכנסת לעצי המדורה כדי לתפוס את שר. אולם שר מציתה את העצים, הצ'יינג'לינג נשרף, וסוזן מצילה את שר מהלהבות. אנג'לה האמיתית חזרה לעצמה, ושר עשתה עבורה קמע מזרדים, כפי שסבתה שעשתה פעם למען שר, כדי להגן עליה. "את לא אמא שלי" הופק על ידי חברת "Fantastic films" בשיתוף "Bankside films", ובמימון "Screen Ireland" (אנ'), הסוכנות האירית לפיתוח תעשיות הקולנוע, הטלוויזיה והאנימה, במסגרת פרויקט "POV" של הסוכנות לקידום נשים-קולנועניות איריות באמצעות מימון סרטים שתקציבם לא עולה על 400 אלף אירו. הסרט צולם בדבלין במהלך נובמבר 2020. הצגת הבכורה העולמית של הסרט התקיימה ב-12 בספטמבר 2021 במסגרת פסטיבל הסרטים הבינלאומי בטורונטו. קדימון וכרזה רשמיים של הסרט הופצו ב-15 בפברואר 2022. בכורת הסרט באירלנד התקיימה ב-24 בפברואר 2022 במסגרת פסטיבל הסרטים הבינלאומי בדבלין (אנ'), והסרט יצא לבתי הקולנוע באירלנד ב-4 במרץ באותה שנה. בעקבות ההקרנה בפסטיבל טורונטו, נרכשו זכויות ההפצה בצפון אמריקה על ידי חברת "Magnet Releasing", חברה בת של חברת ההפקות "סרטי מגנוליה" (אנ') העוסקת בעיקר בהפצת סרטים זרים וסרטי ז'אנר. ההפצה הבינלאומית נעשתה על ידי חברת "Bankside Films". באתר ביקורות הסרטים "Rotten Tomatoes" עומד שיעור הדעות החיוביות על 89%, עם דירוג ממוצע של 7.3/10, בשקלול 70 ביקורות. באתר "Metacritic" זוכה הסרט לציון 74/100 בשקלול 16 ביקורות, מתוכן 14 חיוביות, אחת מעורבת ואחת שלילית. אלישה מוגל נתנה לסרט ציון 8/10, וכתבה שכסרט הנטוע בפולקלור האירי ומובל בידי שחקנית צעירה וחידתית, התוצאה היא סיפור הופך קרביים על אימהות ומחלת נפש, שלא מרפה מתחילתו ועד סופו, וכייצוג של סוגת האימה הקלאסית, זוהי חובת צפייה. באתר "Dread Central" (אנ') הסוקר יצירות אימה, צ'אד קולינס נתן לסרט שלושה וחצי כוכבים מתוך חמישה, וכתב שהסרט מפחיד במובן הרחב, איננו שונה מסרטים עצמאיים דומים, וזהו סרט טוב שמתחפש לסרט גדול. עם זאת, קולינס סבור שהסרט ראוי לצפייה בזכות משחקן הטוב באופן יוצא דופן של דופ ובראקן, ותפאורת ימי פסטיבל סמהיין (אנ') האירי, התורמת לכמה תבהלות מוצלחות. ג'ו ליפסט נתן לסרט ציון 4 מתוך 5 באתר האימה "Bloody Disgusting" (אנ'), וכתב שאמנם התחלפות של אדם מוכר ואהוב ברוח רפאים מרושעת איננה חדשה בסרטי אימה, אולם דולאן מרחיקה מעבר לזה בהרבה, בכך שהיא מציבה מוטיב מוכר בהקשר של סיפור התבגרות של נערה, תוך התחשבות בנזק ובסטיגמה של חולי נפשי. ליפסט הוסיף שהעלילה מוקמה נכון בימי פסטיבל סמהיין, כאשר הקו שבין עולם הרוחות לעולם האמיתי הוא דק, ומדורות פותחות ומסיימות אותו, ומאירות באופן מילולי את דמותו האמיתית של אדם, ואת האפשרות של הרס ולידה מחדש. המטפורות שדולאן משתמשת בהן מפותחות למרות שהסיפור מוכר, והסרט מתעתע ומצודד כל העת, ובתוספת הופעות יוצאות מן הכלל של דופ ובראקן, זהו סרט ביכורים מבטיח, בטוח בעצמו ומרגש. בראיין טלריקו כתב שזה היה הטוב ביותר בין סרטי "מידנייט מאדנס" שהוקרנו בפסטיבל טורונטו, ועם אריגת תמות של זעם נעורים ומחלת נפש לתוך מעשיית פולקלור אירית, בתוספת הופעות מסורות פנטסטיות, זהו אחד מסרטי הז'אנר הטובים ביותר של שנת 2021. בישראל, אור סיגולי כתב בבלוג סקירות הקולנוע "סריטה", שעל אף שהסיפור שגרתי וצפוי מהרגע הראשון, והנראטיב מוכר מסרטי רוחות רפאים ודיבוק קודמים, כוחו של הסרט הוא בבימוי של דולן: זהו סרט אפקטיבי ומלחיץ, ומספק חוויית אימה מוצלחת בהחלט. אתר האינטרנט הרשמי של "את לא אמא שלי" "את לא אמא שלי", במסד הנתונים הקולנועיים IMDb (באנגלית) "את לא אמא שלי", באתר Rotten Tomatoes (באנגלית) "את לא אמא שלי", במסד הנתונים הקולנועיים KinoPoisk (ברוסית) "את לא אמא שלי", קדימון הסרט בערוץ "Magnolia Pictures & Magnet Releasing", באתר יוטיוב, 15 בפברואר 2022 Die Hexen. IMDb, retrieved February 21, 2022 Dalton, Ben (August 3, 2021) Bankside boards Screen Ireland-backed horror ‘You Are Not My Mother’. Screen Daily, retrieved February 21, 2022 McGrew, Shannon (september 13, 2021). TIFF 2021 Interview: Kate Dolan for YOU ARE NOT MY MOTHER. Nightmarish Conjurings, retrieved February 22, 2022 You Are Not My Mother – Film. Kate Dolan's official website, retrieved February 22, 2022 Hamman, Cody (August 3, 2021). You Are Not My Mother: Irish horror film replaces mom with a changeling. Joblo, retrieved February 27, 2022 Tallerico, Brian (September 17, 2021). TIFF 2021: You Are Not My Mother, Zalava, DASHCAM. RogerEbert.com, retrieved February 27, 2022 Navarro, Meagan (February 16, 2022). MOVIES‘You Are Not My Mother’ Trailer Teases Eerie Irish Folk Horror. Bloody Disgausting, retrieved February 21, 2022 Renner, Brian D. {February 17, 2022). You Are Not My Mother Movie. Movie Insider, retrieved February 21, 2022 O'Neill, Peter (August 4, 2021). Irish horror film You Are Not My Mother to premiere at Toronto International Film Festival. Hot Press, retrieved February 21, 2022 Pond, Steve (September 18, 2021). ‘Belfast’ Wins Toronto Film Festival’s People’s Choice Award. The Wrap, retrieved February 21, 2022 Mobarak, Jared (September 13, 2021). TIFF Review: You Are Not My Mother Delivers Irish Horror With Psychological Underpinnings. The Film Stage, retrieved February 27, 2022 Heath, Paul (February 15, 2022). Trailer for Kate Dolan’s ‘You Are Not My Mother’. The Hollywood News, retrieved February 21, 2022 סיגולי, אור (27 ביוני 2022). אימת החודש – יוני 2022: "כולנו הולכים ליריד", "את לא אמא שלי", "אומה". באתר סריטה, 27 ביוני 2002 Carolyn Bracken – Actress, Writer. IMDb, retrieved February 21, 2022 Ingrid Craigie, Actress. IMDb, retrieved February 21, 2022 Paul Reid, Actor. IMDb, retrieved February 21, 2022 Katie White, Actress. IMDb, retrieved February 21, 2022 Martin O'Sullivan, Actor. IMDb, retrieved February 21, 2022 Aoife Spratt, Actress. IMDb, retrieved February 21, 2022 Jade Jordan, Scter, Producer, Writer. IMDb, retrieved Februaey 21, 2022 Florence Adebambo. IMDb, retrieved February 21, 2022 Lucie Doran, Actress. IMDb, retrieved February 21, 2022 Murphy, Nial. Industry: Screen Ireland announces four productions for inaugural POV funding scheme. Scannaim, retrieved Fbruary 22, 2022 POV Production & Training Scheme for Female Creative Talent – GUIDELINES 2018. Screen Ireland, retrieved February 21, 2022 Slattery, Laura (February 18, 2022). Booming Irish film and TV industry broke records in 2021, says Screen Ireland. The Irish Times, retrieved February 22, 2022 Vejdova, Jim (February 15, 2022). You Are Not My Mother: Exclusive Trailer and Poster Debut. IGN, retrieved February 22, 2022 You Are Not My Mother. DIFF, retrieved February 22, 2022 Murphy, Niall. Kate Dolan’s You Are Not My Mother to hit Irish cinemas on March 4th. scannain, retrieved June 11, 2022 Welk, Brian (October 4, 2021). Irish Horror Film ‘You Are Not My Mother’ Acquired by Magnet Releasing. The Wrap, retrieved February 22, 2022 You Are Not My Mother. Rotten Tomatoes, retrieved February 22, 2022 You Are Not My Mother 2022. Metacritic, retrieved June 13, 2022 Mughal, Elisha (september 17, 2021). TIFF Review: 'You Are Not My Mother' Is a Must-Watch for Fans of Classic Horror. Exclaim!, retrieved February 22, 2022 Collins, Chad (September 14, 2021). TIFF Review: ‘You Are Not My Mother’ Makes Folktales Frightening. Dread Central, retrieved February 22, 2022 Lipsett, Joe (September 14, 2021). TIFF Review: Irish Folklore Film ‘You Are Not My Mother’ Finds the Horror at Home. Bloody Disgusting, retrieved February 22, 2022 You Are Not My Mother – Watch the trailer for the new creepy and unsettling psychological thriller. February 16, 2022, retrieved August 10, 2022 Shackleton, Liz (August 10, 2022). Thai Distributor Night Edge Pictures Launches With ‘You Are Not My Mother’, ‘Nocebo’, On Horror-Heavy Slate. Deadline Hollywood, retrieved August 10, 2022 McGrath Bryan, Mike (February 22' 2022). And the IFTA nominees are.... Irish Examiner, retrieved February 22, 2022 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "את לא אמא שלי".